Man wat glo Eskom-hoë met bom dreig, kry borgtogJan Oberholzer. Foto: Eskom/Twitter Die man wat daarvan beskuldig word dat hy na bewering bomdreigemente aan Jan Oberholzer, bedryfshoof van Eskom, gestuur het, is op borgtog vrygelaat. Thapelo Mnisi (27) het Maandag in die Witbank-landdroshof verskyn op aanklag van die oortreding van die Wet op Plofstof. Ná ŉ kort verskyning is hy op borgtog van R2 000 vrygelaat. Volgens lt.kol. Philani Nkwalase, woordvoerder van die Valke, is Mnisi ŉ voorsitter van ŉ plaaslike tak van ŉ politieke party in Witbank. Die betrokke party se naam is egter nie bekend gemaak nie. Die beweerde bomdreigemente aan Oberholzer is in Mei vanjaar gemaak nadat Eskom glo van nepotisme beskuldig is. Nadat daar glo nie op Mnisi se besware gereageer is nie, het hy na bewering die bomdreigemente aan Oberholzer begin stuur. “Hy [Mnisi] was deel van ŉ groep mense van KwaGuqa wat by Kusile-kragstasie opgelei is deur ŉ maatskappy wat aan Eskom gekontrakteer is,” sê Nkwalase. “Die groep is glo belowe om ŉ permanente posisie in Eskom gegee te word, maar nadat die groep hul opleiding voltooi het, was hulle glo slegs by geleentheid aangestel om vir Eskom te werk.” Die hof het Maandag gehoor hoe Mnisi en sy groep glo woedend was toe hulle nie permanent aangestel is nie, aangesien ander mense aangestel is terwyl hulle glo uitgesluit is. Kort daarna het Oberholzer verskeie bomdreigemente van ŉ ongeregistreerde selfoonnommer begin ontvang. Eskom se interne veiligheidspan en lede van die Valke het verlede week daarin geslaag om Mnisi, wat glo die meesterbrein agter die dreigemente is, in hegtenis te neem. Sy saak is tot 17 Januarie uitgestel.